Video: Hawelose vrou met die stem van 'n engel | Maroela Media
'n Video van 'n hawelose vrou wat opera sing het sosiale media gaande en gebruikers meen sy moet eerder op 'n verhoog verskyn.
"Vier miljoen mense noem LA hul tuiste," lui 'n plasing op Twitter deur die Los Angeles-polisiedepartement. "Vier miljoen stories. Vier miljoen stemme … Soms moet mens net stilstaan en luister om een te hoor, om iets pragtig te hoor."
Die video is reeds deur meer as 500 000 persone gekyk sedert dit verlede Donderdag gedeel is. Die blonde vrou, met haar poniesterte, sing 'n aria van Puccini by haar winkelwaentjie en sakke.
'n Woordvoerder van die polisie het aan AFP gesê die polisiebeampte, wat die video verfilm het, het sommer spontaan gebeur.
Plaaslike media het die vrou geïdentifiseer as Emily Zamourka (52). Sy is 'n opgeleide violis en pianis wat van Rusland na die VSA geëmigreer het toe sy 24 jaar oud was.
Volgens KABC het Zamourka geen formele opleiding as 'n operasangeres nie en sy was 'n onderwyseres voor sy weens gesondheidsredes in 'n finansiële verknorsing beland het.
"Ek slaap op 'n stuk karton in die parkeerarea," het sy aan KABC gesê. "Ek slaap waar ek kan. Daar is mense wat jammer voel vir my, maar ek wil nie 'n oorlas wees nie."
Sy sal wel dankbaar wees vir enige hulp om van die straat af te kom en 'n dak oor haar kop te hê en weer musiekinstrumente te hoor.
"Weet jy hoekom sing ek in die sneltreintonnels? Want dit klink wonderlik."
Verskeie Twitter-gebruikers het versoek dat haar talent nie verlore moet gaan nie en het America's Got Talent en The Ellen Degeneres Show gekontak om haar storie te help versprei.
Zamourka het aanvanklik viool gespeel op straat, maar haar instrument is drie jaar gelede gesteel.
Verskeie skarefinansieringswebwerwe is intussen begin om haar by te staan.
Sers. Hector Guzman, 'n woordvoerder vir die LAPD, het aan die Los Angeles Times gesê Zamourka se stem het polisiebeamptes bekoor. "Dit was wonderlik toe ons dit die eerste keer gehoor het, en dit bly wonderlik," het hy gesê. "Die boodskap is eenvoudig: Om ons daaraan te herinner om net 'n oomblik stil te staan en te luister."
ABC het met haar 'n onderhoud gevoer:
Sy is nog nie pensioen ouderdom nie, sy moet weer onderwys gaan gee of n naskool oopmaak en ook musiek lesse gee, sy is opgelei, sy het uitkoms, hoekom nou op straat slaap.
Sjoe, dit is bitter hartseer! Ek moes eers self 'n traan stort! Hopelik sal 'n Barmhartige Samaritaan kan help! Sy verdien beter!
Sy is nog nie op penioen ouderdom nie, sy kan weer gaan skool gee of haar eie naskool begin en ook musiek gee. Sy is geleerd, sy het uitkoms. Hoekom nou op straat slap?
Net toe ek begin dink ek kan nie meer huil nie, toe huil ek snot en trane oor Emily se verhaal en toe maar sommer ook weer oor Danville se mense!